
Deşi o însemnată parte din corespondența adresată lui 
Cuza-Vodă se află şi acum inedită în archiva sa personală, 
încredinţată de 'Teodor Rosetti, cumnatul Domnului Unirii, 
colegului nostru A. C. Cuza, se poate zice că prin publicaţii 
recente, datorite însă unor cercetători străini, — un Engles, 
un American și un Frances —, politica externă a României 
în anii, așa de puţini, dar grei de cuprins, ai acestui regim 
e aproape pe deplin luminată, așteptându-se o lucrare de 
mare sintesă, care, din nenorocire, într'o vreme când avem 
aşa de mult nevoie de învăţăturile trecutului, întârzie. 

Nu tot așa şi cu evenimentele, și ele atât de însemnate, 
care formează istoria internă a Domniei. Aici ne așteaptă, 
peste ceea ce cu atâta pricepere, dar pe baza unui material 
aşa de neîndestulător şi fără să se fi putut sprijini pe cercetări 
prealabile, a dat A. D. Xenopol, în cele două volume ale sale, 
adevărate surprinderi. Și după comunicaţia d-lui Al. Lapedatu 
nu s'a împrăștiat misterul uciderii lui Barbu Catargiu. Mişcarea 
țărănească din August 1865 primeşte încă o rază de lumină prin 
comunicaţia, făcută tot aici, a generalului Rosetti, dar am găsit 
într'o culegere privată seria de acte polițienești care dovedesc 
că ea a avut o seriozitate şi o întindere la care nu ne puteam 
gândi fără această neaşteptată destăinuire, a cării importanță 
se va vedea după apropiata lor publicare. 

Ne putem plânge şi de lipsa, aproape totală, a memoriilor, 
şi tot așa a scrisorilor particulare, prin care se deslușesc 

totdeauna atâtea lucruri care nu apar în meşteșugitele acte 
publice. Saltare încă nedeschise cuprind unele materiale de 
prima ordine: s'a putut vedea din cartea recentă, a d-nei 
Lucia Borş, asupra Doamnei Elena. 

Pe lângă toate aceste lipsuri se adauge şi aceea, esențială, 
a cunoaşterii ideilor politice în toată varietatea și sinceri- 
tatea lor, care nu e în discursuri și în articole de gazetă, 
şi acelea, pentru această perioadă ca şi pentru oricare 
alta, ar trebui selecționate şi publicate, cum în foarte mică 
parte s'a făcut în Actele Renaşterii României a lui D. A. Sturdza 
şi cum, în ce priveşte presa sârbească, se făcea la Agenţia noa- 
stră din Belgrad, aşa că am putut introduce această contri- 
buţie, atât de luminoasă, în culegerea mea de acte francese 
care formează « Corespondenţa diplomatică a lui Carol I». 
Am dori deci să avem părerile adevărate ale personagiilor 
mai mult sau mai puţin marcante care au judecat această 
Domnie ori au căutat a-i da o direcție. Ar fi unul din capi- 
tolele de căpetenie ale unei cărți, care va trebui scrisă cândva, 
despre cugetarea politică românească, aproape total ignorată. 
Ce reiese din caietele lui Dăscălescu, fost secretar al lui "Tudor, 
care a avut harul să trăiască până dincolo de epoca Unirii, 
ni poate arăta ce lucruri noi, onorabile pentru această gene- 
raţie, pot să iasă la iveală. 

Cred că aduc un serviciu acelui sau acelor cari se vor ocupa 
cu aceeași grijă ca şi predecesorii străini, autori ai unor scrieri 
atât de muncite, dar şi cu un sentiment de înțelegere, iubire 
şi pietate care nu se poate cere dela dânșii, de Alexandru 
Ioan I și de vioaia societate politică din jurul lui, creatori 
de ţară, oprindu-mă un moment asupra cuprinsului unei bro- 
şuri care, la 1859 încă, înţelegea să fixeze unele norme pentru 
orientarea aceluia care-şi începea, între atâtea greutăți și cu 
aşa de puţină pregătire personală, Domnia. 

Titlul cărticelei, de numai 20 de pagini de format mic, 
purtând data «asii, Iulie 29 1859», e: Trecutul, relele 
țerei şi lecuirea loră 1). 


1) Exemplarul mi-a fost dăruit de nepoata mea de vară, fiica Elenei Iorga, 
măritată Bută, d-na Maria Gervescu. 

Autorul, care o închină noului « Domn stăpânitoriu Prin- 
cipatelor Unite », i-o «pune la picioare spre apărare, se iscă- 
leşte: «K. T. proprietariu mare şi deputatii ». O căutare în 
lista deputaţilor îi poate afla numele, dacă inițialele nu sunt 
schimbate. 

Autorul, a cărui moldovenească e simplă ca stil şi orto- 
grafie, e totuşi un om cult și inteligent, care înţelege a 
presinta, nu observaţii răzlețe, ci un sistem, și el face teoria 
causelor fără a căror descoperire nu se pot lămuri nici prevedea 
lucrurile politice: 


«După a mea vedere, orice lucru în lume are un scop şi purcede 
sau se face din o pricină; aşa dar eu, orice voiu zice prin a mea încercare 
de a arăta trecutul, relele terii şi lecuirea lor, nu voiu însemna alta 
decât un scop: pricinile răului șa binelui, şi tot odată silindu-mă, cât 
voiu putea, a lămuri mai bine că, dacă cineva n'are mai întâiu un scop, 
nu cunoaște pricinile unor rele, de unde vin, ș'a îmbunătățirilor, de unde 
trebuie să se înceapă, în zădar se face orice soiu de lucrare, fie aceia 
măcar şi cât de bună, căci toate lucrurile, pe cât mintea mea poate 
judeca, au o regulă de unde să se înceapă și unde să se sfârșească; nu se 
păzeşte acea regulă naturală a fiecăreia fapte, chestia se 'ncurcă şi mai 
tare şi puţină speranță rămâne despre o bună ispravă !». 


Cercetând întâiu trecutul, autorul arată că oricine gândește 
serios, își are o experienţă şi-şi iubește ţara,e în stare să folo- 
sească la indicarea relelor şi la propunerea mijloacelor de 
îndreptare: 


«De aş începe un asemene lucru cu dreptul unui bun scriitor, unui 
om de capacitate sau talent, fără îndoială greșeala mea ar fi de neiertat, 
şi eu, cât şi scrierea mea, de râs vrednică; dar, fiindcă voiu începe cu 
alte drepturi, cu aceleași ca trãind mai mult printre cei slabi, apăsați, am 
putut vedea răul mai de aproape şi mai bine, cu aceleași ca, din împre- 
jurări, am mai puţine patimi şi cu aceleaşi, în sfârșit, că, în adevăr, îmi 
iubesc ţara, apoi zic fără a mă sfii că nu trebue să fie de râs, nici des- 
prețuit, când voiu spune lămurit ale ţerii rele și a lor îndreptări, ale 
mele frici și ale mele speranţe. Nu, căci omul cel mai de nimuca socotit 
poate une ori să spuie mari adevăruri, numai să aibă curajul a vroi. Aceia 
eu O vroesc. » 


El va presinta deci, metodic, «elementele cele mai princi- 
pale ale terii noastre). 


7% 

Primul e că nu se știe scoate din ce oferă natura aceea 
ce numai o muncă bine ordonată ar putea scoate. 


«Avem un pământ bun, ape frumoase, unele plutitoare, păduri, 
metaluri şi mineraluri. 

« Din pământ tragem mai tot folosul, însă foarte cu grele ostenele; 
din ape, din păduri mai nimica; din metaluri și mineraluri chiar nimica, 
afară de sare, din care tragem o a zecea parte de folos din aceia ce 
Sar putea scoate prin nişte măsuri bune a guvernului, la care măsuri, 
atâta pentru sare, cât și pentru celelalte, guvernele trecute niciodată 
au gândit». 


In ce priveşte mijloacele umane, populaţia e mică în 
comparaţie cu întinderea pământului şi parte din ea fără 
niciun folos. 


«Această populaţie se alcătueşte din Români muncitori de pământ, 
din boieri, din altă clasă între boieri şi țărani, de o mulţime de Jidovi 
în comparaţie cu mărimea populaţiei, de puţini Armeni, de niște 
cete de Tigani, şi de alte amestecături de naţii presăraţi câte unul 
ici colo». 


Ca activitate, 


«muncitorii de pământ au adus tot folosul, au ținut pe Stat, au ținut 
pe particularnici, au ținut toate nevoile năvălirilor de afară și greutățile 
extraordinare, ce cad une ori pe o țară. 


« Ce au avut aceștia drept răsplătire de pe la guvernuri și alți particu- 
larnici? Au fost tratați ca nişte dușmani ai societății: apăsaţi, tiranisaţi, 
înstrâmbătățiți, batjocoriți şi 'nşelați în tot felul, iată starea clasei ce face 
puterea terii noastre în ce stă şi chiar acum ». 


Cu boierii e aspru: 


«O, cât aș fi de fericit să pot spune că ei n'au făcut nici bine, nici 
rău, dar nu-i așa. Dumnealor au făcut, din potrivă, mult rău, şi iată 
cum: Au pâcătuit mai întâiu în contra clasei ce-i ţine și cu a cărora mij- 
loace și-au câştigat lumina ştiinții ; au fost indiferenți de binele țării și 
foarte aprinși de a aduce la peire la tot prilejul, au întrodus modele; 
luxul, cu toate ale lui mari deșărtăciuni și nenorociri pentru o țară, 
mai ales ca a noastră, căci tot banul ce iese din roada pământului prin 
numai singura sudoarea ţăranului, îl alungă îndată pân țări streine ca să 
aducă de acolo petici, lemne şi semințuri de tot soiul de coruptii pentru un 
popul simplu.» 

Aceasta în afară de serviciile aduse străinilor pentru satis- 
facţiile personale. «Aceste «deşertăciuni) păgubitoare s'au 
întins foarte mult: 


«Până când chiar și unora din țăranii muncitori de pământ li-au venit 
gustul mai întâiu a se face ştergători de talgere (cea mai înjositoare 
treaptă a unui om) ş'apoi boieri, şi din boieri tirani pentru cei chiar. 
din cari au ieșit.) 


Mai-mai să fie ţara numai boieri... 

Urmează, într'o formă banală, caracterisarea morală a unei 
clase domnitoare improvisate. In față se aşează munca obscură 
a țărănimii neţinute în samă. 

Bilanţul e catastrofal, şi omul nu se lasă înşelat de strălu- 
cirea formelor şi sunetul măreț al orașelor: 


« Legea, dreptatea nu erau alta decât nişte vorbe de formă şi nişte 
adevărate pedepse pentru cei ce le păzia numai! Omul de onoare, de 
știință, de capacitate şi 'nțelept nu mai era decât un martir sau un lucru 
netrebnic.. .. Linguşitorii, răpitorii, fanfaronii de tot soiul predominau 
pretutindenea... Ei guvernau, ei câştigau privilegiuri de tot soiul: 
înaintare prin ranguri, slujbe ce le luau numai pentru câștig, ca o negu- 
ţitorie sau fanfaronadă erau răsplătirea lor... încât ajunsese a se crede 
că virtutea este o crimă şi păcatul o virtute. » 


Și încheierea e hotărîtă: «nădejdea mea îi la Domn, nu 
la Țară». 

Iată acum felul în care se presintă, în această privire critică, 
Evreii, sau cum li se zice cu humor; «giupânii jidovi»: 


«Aceştia aduceau un mic folos terii, dar făceau înzecite rele. Ei trăiau 
numai din sudoarea țăranilor, ei înşelau pe toți şi prin tot locul: pân 
sate, pân târguri și pe drumuri și la mulți boieri li înghițiau averile 
cu a lor maniere şi dobânzi, peste, măsură nelegiuite. 

« La cas când aveau vr'o pricină sau a da cuiva ceva, ziceau că sânt 
supuși străini şi cu aceasta, cu ajutorul corupției ș'a judecătorilor, se 
prelungia, sau mâncau cu totul dreptatea bietului pământean, ce nu 
mai avea cu ce să și-o mai cumpere. La orice greutate politică erau 
gata a sluji cu a lor bani, cu a lor număr. Străini în contra ţării, în con- 
tra unui pământ ce le-au dat averea, ospitalitatea și liniştea vieții ». 


In schimb, Armenii «mai totdeauna nu s'au deosebit dintre 
nişte buni pământeni»). N'are importanţă ce se spune despre 


Tigani. 

« Clasa dintre boieri şi țărani» e alcătuită din ce se numește 
de obiceiu «ciocoii» rămaşi inferiori, și atunci când ironia 
făcea din ei purtători de titluri boiereşti și se zicea: «arhon 
Stolnice, dă-mi talgerul şi altele». 

Ca resultat al acestei inconştienţe sociale: 


« Slăbiciunea şi paralizarea muncitorului de pământ în tot feliul, 
moraliceşte, fiziceşte şi materialiceşte. 

« Căderea boierilor în stări şi 'n încredere cătră popor. 

« Întărirea Jidovilor și "nmulţirea lor. Iar în de obşte ură și despreț 
între toate clasele, demoralizaţii, familii desonorate, nepăsare de patrie, 
desperaţie și nefrică, chiar de Dumnezeu ». 


Ca îndreptare, scriitorul nu vrea, «fireşte, zdrobirea celor răi şi 
desființarea lor cu totul; nu, ci îmbunătăţirea lor». «Eu nu 
cer a se da averi celor săraci impilaţi, ci a li siguripsi drep- 
turile lor.» Să se îndrepte fiecare în rostul său. «Deie-se 
în sfârşit pilde mari şi frumoase mai întâiu de către şeful 
Statului. » 

«Paliatifuri» nu ajung: 


« Trebuiesc fapte, domnilor, şi lucruri radicale, căci numai cu vorba, 
numai cu forma, fanfaronada și deșărtăciunile, fie aceste cât de aurite și 
frumoase, ne ducem în curând în prăpastia unde zac toate naţiile moarte 
pe asemene boale ». 


In ce priveşte virtuțile la baza acţiunii de asanare: 


«o ţară, ca şi un om, spre a fi sănătoasă, tare ş'adevărată fericită, n'are 
trebuință decât de sobrietate, înțelepciune şi patriotism. "Toate celelalte 
podoabe deşerte nu sânt alta decât nişte sarcini zădarnice ce fac a moleşi 
trupul şi, când acesta slăbeşte, a le zvârli spre a putea mai cu ușurință 
merge înainte la câștigarea marelui scop, sau, demoralizat cu totul 
fiind, a se întoarce înapoi, umilit, la ruşine ». 


Urmează acest apel, de ciudată şi dureroasă actualitate: 


«La muncă, domnilor, cu bărbăţie şi curățenie, şi lăsaţi înalta poli- 
tică de a vă tot înșela și prigoni unul pe altul. Să dăm mâna ţăranului 
muncitor ; să nu ne îngrețoșăm de ea că-i neagră şi scârbită ca şi fața 
lui, căci tot îi mai puternică şi mai onorabilă decât ori a cui dintre noi, 
cât de mari ne-am părea, căci ea, săraca, de la nimine iea ceva degeaba, 
iar de la ea mai toți, şi cu dânşii împreună să începem a zidi la marele 
edificiu național ». 


TI 

E împotriva oposiției de persoane și interese care împie- 
decă lucrul pentru binele public: 


«Când odată guvernul va pune în lucrare un asemene măreț plan, 
dați-i pace, pentru numele lui Dumnezeu, cu lucrurile cele mici; nu-l 
amețiți cu feliuri de vorbe numai ş'împotriviri gädarnice din dosul unei 
Convenții, ci, din contra, dați-i ajutoriu. cu toţii, fiecare după a sa putere, 
a lucra supt ascultare tot spre acelaşi scop ; nu vă îndesati cu toții a fi 
arhitecți, câci numai cu de asemene oameni lucrurile nu se fac. Să ne ono- 
răm fiecare că putem fi lucrători la un asemene mare scop, măcar ca sala- 
hori » 1), 


Să se ferească noua eră de imitatii: 


«Un adevăra! reformator nu imitează niciodată, creiază şi, cel ce 
creiază ştie de unde începe și unde are să ajungă ; cei ce imitează numai 
habar mau decât fac şi desfac și, cînd te trezești, te vezi mai înapoi 
de unde ai purces. » 


Și acuma cel care aduce lui Cuza-Vodă încredere și de- 
votament, fără interes de persoană sau de partid, definește 
nobilul rol al guvernului: 


« Guvernul, adecă şeful guvernului mai bine a zice, spre a putea face 
niște asâmine măvețe lucruri trebuie mai întâiu să fie bine înconjurat 
de oameni de capacitate şi practici. Un chip de a se putea bine încun- 
jura este de a izgoni mai întâiu de pe lângă el pe toţi netrebnicii curti- 
sani şi lingușitori, căci aceştiea întunecă şi pierd guvernele ș'aceştia îşi 
bat joc în urmă de ele; iar ceilalți oameni, de onoare, combătându-le, 
le sprijină în cădere ca și ’°n mărire ». 


O bază materială trebuie de dat refacerii morale: 


« Guvernul, gândind la îndreptarea stării morale a unei țări, trebuie să 
se îngrijească a îndrepta şi pe acea materială: aşa dar casele de credit, 
drumurile de fier, orișicare neapărate fabrici în țară sânt cele mai tre- 
buitoare și mai de nevoie mai întâiu a se înfiinţa ». 


Creditul se cere creat: 
«Când creditul lipseşte, comerțul moare; prin aceste averile și. 
veniturile oamenilor scad, contribuţia vine mică şi silită; particular- 


1) Aici o naivă recomandaţie de a nu face războiu contra nimănuia, căci ni 
lipsesc mijloacele. 

nicul sufere, țara sufere și maşina guvernamentală rămâne paralizată. 
De aceea mai repetez că guvernul trebuie a să purta cu mare activitate 
spre a înființa mai întăiu motivul ce mișcă totul ». 


Intre propunerile concrete e aceia a revmanizării ţeranului, 
până atunci simplu înstrument al lucrului de pământ: 


« Agricultura trebuie îmbunătățită și încurajată. Soarta muncitorului 
de pământ hotărîtă în neatârnare de particularnici; el nu mai poate 
fi numai o maşină; el trebuie să fie de acum om ca toţi oamenii, liberi 
pe a sa voință). 


Sunt şi puncte naive, ca acela care cere un fel de missi 
dominici, ca supt Carol-cel- Mare, pentru cercetarea fără plată 
a țării: 


«Pentru ca să fie în sfârşit guvernul sigur cu tot ce legea poruncește, 
planurile ce am scris să se urmeze întocmai în faptă, îi va face neapărat 
trebuință să aibă vre-o câțva revisori mari, cu misia acelui fără leafă, 
din oamenii cei mai drepţi și mai cu credință, spre a umbla toată țara 
necontenit, şi nu cu jandarmi cu carăte, cu cai mulți și gulere roşie, ci 
simpli, spre a putea cerceta și vedea până și prin bordeieşele cele mai 
mizerabile ce se lucrează de către amploiaţii cei cu mulți jandarmi, săbii 
și gulere de formă. Pentru că, de multe ori, chiar în vremi bune, nu ca 
acum, dreptatea purcede întreagă de sus, pe la mijloc scade jumătate, şi, 
chiar unde-i mulțimea, nu mai este de feliu. » 


Intr'o a doua parte, autorul revine asupra solidarității 
sociale prin munca impreună: 


«Aş dori să văd pe tot boierul ce n'are nicio treabă de-a ţerii prin 
târguri, lucrând împreună cu a sa onorabilă cucoană la ţară, pe la 
moșii, îndeletnicindu-se cu agricultura și gospodăria, petrecând în cură- 
tenie şi onorabil cu a sa familie și înfrățindu-se cu muncitorul de pământ 
prin ajutoriurile ce unii altora și-ar da. 

«Aş dori că chiar acel ce este osândit de nevoie a se face ștergătoriu 
de talgere ca slugă pentru alte asemene lucruri, să-şi păzească dignitatea 
de om, și, dacă ni-a dat ce ni trebuie și nu putem lua noi singuri, să nu 
mai șadă dinaintea noastră înfipţi în picioare, cu mânile la piept, căci 
îi de milă și de râs a mai întrebuința asemene batjocorire pentru un om. 

«Aş dori în sfârșit ca să văd şi pe giupânii jidovi lăsându-se de obi- 
ceiurile lor în neguţitorii, a lua altele mai onorabile şi a se sili să dove- 
dească recunoștință țării ce-i hrăneşte și li-a dat averi mari mai degeaba, 
ca să poată și ei în urmă câștiga drepturile de om cetățean... 

«Aceste, giupânilor, cred că sânt toate adevăruri, şi mult mai nemerit 
ar fi să vă schimbaţi până a nu vă schimba alţii, căci tot lucrul bun, giu- 
pânilor, când ţi-l faci singur, este mult mai frumos și mai priincios 
decât când ţi-l impun alții; ş'apoi chiar îndestul aţi făcut şi rău până 
acuma; ar fi bine să se cam sfărșească ! Fiţi buni dar a vă părăsi de a 
uri țara care vă hrănește, căci eu nu știu ce-o fi zicând religia credinții 
giupâniilor voastre, fiindcă nu sânt Jidov, şi fiindcă nici prea cred toate 
cele ce sânt scrise măcar ori din ce religie, dar cred că niciun păcat pe 
lume nu poate fi mai mare decât acesta: să vreie cineva a omorî pe 
cel ce-i a dat ospitalitatea, hrana şi averea. » . 


Miniştrilor popularul refractor li spune: 


«Aş dori, domnilor miniștri, ca şi dumneavoastră să nu vă îmbrăcați 
cu ministeriile numai ca cu niște haine frumoase spre podoabă și pa- 
radă, căci ştiţi greutăţile unor asemene posturi şi știți că este scris că 
sânteţi răspunzători; aș dori ca domnia voastră să mai lăsaţi câte odată 
capitala cu a ei gusturi şi lucrările cele de rând (adică iscălirea 
rezoluţiilor scrise de alții) și să mai ieşiţi prin ţară, să vedeţi, dacă 
veți putea, de se fac în faptă aceia ce scrieți și porunciţi, sau 
rămâne numai vorbă, numai poruncă, căci aice-i totul, fiind mare 
deosebire de la zis şi de la fapt... Aș mai dori, domnilor miniştri, 
ca să nu puneţi pe nimine prin slujbe pentru hatâr și pentru lingușituri, 
căci de aceasta trebile în fapt nu merg bine, şi, dacă nu vă veţi supăra, 
să vă spuiu și eu un metod de a putea avea mai buni amploiați. Intâiu, 
nu puneţi nici pe unul din acei ce umblă după slujbe, ş'al doilea, când 
vroiți dumneavoastră a însărcina pe vre unul, cercetaţi mai întâiu să 
descoperiți acea persoană în trebile lui: înțăleptu-i, are cumpăneală, știe 
ce face, și, găsind că are aceste, apoi să fiți siguri că va putea face şi 
trebile țării, iar, de nu, nu vă mai bateți capul să-l mai ispitiți. Nu știu 
dacă ați bine vroit a face această mică studie chiar asupra persoanelor 
domniei voastre. » 


Nu se uită... libertatea presei: 


«Aş dori domnilor miniștri, ca să nu vă mai cercaţi a deschide pro- 
țesuri presei, și a o lăsa liberă să vă critice faptele, dacă conştiinţa vi-i 
curată, căci opinia publică ştie a judeca și greșelile presei, când ea şi-a 
ieșit din drumul ei». 


În această potrivire cu ce era să fie peste trei șferturi de 
veac, iată şi... iertarea datoriilor agrare, şi cu motivare: 


«Aş mai dori, domnilor miniștri, să binevroiţi a porunci de a nu se mai 
face nicio împlinire de datorii de pe la lăcuitorii muncitori de pământ, şi iată 

de ce cred că singuri dumneavoastră veţi găsi cu drept a încuviința 
aceasta, 

« Toată averea mai cu samă a unui lăcuitor se încheie în niște vite; 
aceste s'au cumpărat de ei cu prețuri mari, cum era mai în anii trecuţi, 
când tot se vindea și tot se căuta. Acum, după criza ce este, după nevoile 
ce toți le simt, precum cred că chiar însuși personal le veți fi simțind și 
domnia voastră, nimica se caută, nimica se întreabă, şi vitei ţăranului 
i-a scăzut prețul mai mult de jumătate de cum a cumpărat-o şi pe care 
nădejde de capital s'a împrumutat la nevoile lui. 

«Insă să mă explic mai lămurit, căci cu aceasta nu-i de şuguit. Un 
țăran a dat 100 galbeni pe patru boi buni și carul: pe atuncea putea câ- 
ştiga cu chiriile la 1.200 lei poate pe an; la multele sale nevoi din anii 
din urmă, din vreme în vreme s'a tot împrumutat, pe socoteală că are 
un căpital de roo galbeni, până a luat la 60 galbeni. Acum boii lui fă 
fac mai mult decât 40 galbeni. Așa dar i se iea totul și mai rămâne facă 

datoriu cu 20 galbeni, angajat să-i plătească numai cu ale lui os Co 
brațe pe anii viitori. Şi ce să plătească ? Nişte datorii de valoră, de pildă; 
de 5 lei, date drept 30 lei, c'așa sânt toate pentru dânșii, căci aceasta-i 
soarta chiar a omului nevoieș. Prin urmare, necontenindu-se cu împli- 
nirile, de odată măcar până se vor mai îndrepta lucrurile şi vânzările, 
vom avea mai pe toți lăcuitorii muncitori de pământ mofluzi. Insă nu 
ca alți oameni, ce scapă prin aceasta de a plăti, ci pentru a se chinui în 
urmă ani mulți cu amar, și a rămânea cu totul pe mâna celor ce se milo- 
stivesc a le da la nevoi merța de popuşoiu, cându-i 30 lei, cu 8o lei — 
şi sânt de aceştia mulți milostivi, ba încă unia și mai milostivi ! » 


Și iată pentru mașina de legi, în așteptarea deschiderii 
primei Adunări după Unire: 


«Aș mai dori în sfârșit un lucru, domnilor miniștri. Acest lucru este 
să nu vă mai apucaţi de făcut legi singuri, că sânt destui pentru 
făcut, alții: pentru păzit nu-i mai niciunul. 

« Dumnezeu să vă întărească la bine și să vă lumineze |» 


| 


Ar fi de uimit dacă de acum în șaptezeci și opt de ani 
asemenea critici ar mai avea valoare, cum, din nenorocire, 

